Uredba Sveta (EGS) št. 3637/92

z dne 27. novembra 1992

o sistemu razdeljevanja prevoznih dovolilnic (ekotočk) za težka tovorna vozila, ki s tovorom presegajo težo 7,5 tone in so registrirana v državi članici za tranzit prek Avstrije

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti in zlasti člena 75 Pogodbe,

ob upoštevanju predloga Komisije,

ob upoštevanju mnenja Evropskega parlamenta [1],

ob upoštevanju mnenja Ekonomsko-socialnega odbora [2],

ker je bil med Republiko Avstrijo in Evropsko gospodarsko skupnostjo sklenjen Sporazum o tranzitu blaga po cesti in železnici [3];

ker člen 15 navedenega Sporazuma predvideva zmanjšanje onesnaževanja, ki ga povzročajo težki tovornjaki pri prevozu avstrijskega ozemlja, kar bo doseženo z zmanjšanjem celotnih NOX izpustov težkih tovornih vozil, ki s tovorom presegajo težo 7,5 tone, za 60 % v dvanajstletnem obdobju veljavnosti Sporazuma, torej do konca 2003;

ker bo te NOX izpuste predstavljalo število točk (ekotočk), ki jih bodo vozila uporabljala, da bodo smela voziti preko Avstrije;

ker Sporazum določa, da pristojni avstrijski organi dajo na voljo Skupnosti navedene ekotočke, ki jih Skupnost razdeli med države članice v skladu s svojimi pravili in postopki;

ker je treba določiti pravila za razdelitev in poslovanje z ekotočkami, ki so na voljo Skupnosti;

ker naj države članice dobijo ekotočke od Komisije;

ker naj bi se 96,66 % razpoložljivih ekotočk razdelilo državam članicam v skladu z dogovorjenim obsegom na temelju prometnih odnosov z Avstrijo v letu 1991;

ker naj bi države članice v razumnem času vrnile Komisiji ekotočke, ki jih na podlagi razpoložljivih podatkov verjetno ne bodo uporabile do konca zadevnega leta;

ker naj Komisija zadrži preostale in vrnjene točke kot rezervo, ki se razdeli v skladu z dogovorjenimi objektivnimi merili kot nadomestila nekaterim državam članicam, najpozneje en mesec pred koncem zadevnega leta;

ker Komisiji pri razdelitvi te rezerve v skladu z objektivnimi merili pomaga odbor, predviden v členu 4 Sklepa Sveta 92/577/EGS z dne 27. novembra 1992 o sklenitvi Sporazuma med Evropsko gospodarsko skupnostjo in Republiko Avstrijo o tranzitu blaga po cesti in železnici [4],

SPREJEL NASLEDNJO UREDBO:

Člen 1

Ta uredba določa sistem razdeljevanja ekotočk, ki so na voljo Skupnosti na podlagi člena 15 Sporazuma med Evropsko gospodarsko skupnostjo in Republiko Avstrijo o tranzitu blaga po cesti in železnici, zainteresiranim prevoznikom.

Člen 2

1. Število ekotočk, ki ustreza 96,66 % celote, ki je na voljo, se razdeli državam članicam v skladu z razdelitveno lestvico iz Priloge I.

2. Te ekotočke se dajo državam članicam na voljo vsako leto v dveh obrokih, prvič pred 1. oktobrom prejšnjega leta in drugič pred 1. marcem zadevnega leta.

Člen 3

1. Pristojni organi držav članic razdelijo razpoložljive ekotočke v skladu s členom 2 zainteresiranim prevoznikom s sedežem na njihovem ozemlju.

2. Pristojni organi držav članic vsako leto do najpozneje 15. oktobra vrnejo Komisiji vse ekotočke, ki na podlagi dostopnih podatkov in ocen prometa za zadnji mesec leta verjetno ne bodo uporabljene do konca leta.

Člen 4

1. Ekotočke, ki niso razdeljene državam članicam v skladu s členom 2, kakor tudi tiste vrnjene Komisiji v skladu s členom 3, predstavljajo rezervo Skupnosti.

2. Komisija dodeli ekotočke iz rezerve Skupnosti državam članicam v skladu s postopkom, določenim v členu 5, najmanj en mesec pred koncem leta, ob upoštevanju načina, kako je vsaka država članica poslovala z dodeljenimi ekotočkami ter objektivne potrebe prevoznikov vsake države članice, ki jih lahko opredelimo zlasti z uporabo naslednjih meril:

- poseben položaj Italije in Grčije, podrobno opredeljen v Prilogi II,

- neugoden začetni položaj,

- težave s tehnično posodobitvijo voznega parka glede NOX izpustov,

- geografske okoliščine,

- nepredvideni dogodki.

Člen 5

Komisiji pomaga odbor, predviden v členu 4 Sklepa 92/577/EGS.

Predstavnik Komisije predloži odboru osnutek dodelitve ekotočk iz rezerve Skupnosti. Odbor predloži svoje mnenje o osnutku v roku, ki ga lahko določi predsednik glede na nujnost zadeve. Pri sklepih, ki jih mora sprejeti Svet na predlog Komisije, se mnenje sprejme z večino, določeno v členu 148(2) Pogodbe. Glasovi predstavnikov držav članic v odboru se upoštevajo, kakor je zapisano v navedenem členu. Predsednik ne glasuje.

Komisija sprejme predvidene dodelitve, če so te skladne z mnenjem odbora.

Če predvidene dodelitve niso skladne z mnenjem odbora ali če ni podano nobeno mnenje, Komisija nemudoma predloži Svetu predlog za dodelitve ekotočk iz rezerve Skupnosti. Svet odloča s kvalificirano večino.

Če Svet po preteku štirih tednov od dneva predložitve ne ukrepa, Komisija sprejme predlagane dodelitve ekotočk.

Člen 6

Ta uredba začne veljati hkrati s Sporazumom med Evropsko gospodarsko skupnostjo in Republiko Avstrijo o tranzitu blaga po cesti in železnici.

Ta uredba je v celoti zavezujoča in se neposredno uporablja v vseh državah članicah.

V Bruslju, 27. novembra 1992

Za Svet

Predsednik

J. Patten

[1] Mnenje izdano 20. novembra 1992 (še ni objavljeno v Uradnem listu).

[2] Mnenje izdano 24. novembra 1992 (še ni objavljeno v Uradnem listu).

[3] UL L 373, 21.12.1992, str. 4.

[4] UL L 373, 21.12.1992, str. 4.

--------------------------------------------------

PRILOGA I

Razdelitvena lestvica ekotočk

Država članica | Enote |

Belgija | 32500 |

Danska | 40500 |

Nemčija | 482500 |

Grčija | 60500 |

Španija | 1200 |

Francija | 5000 |

Irska | 1000 |

Italija | 510000 |

Luksemburg | 5000 |

Nizozemska | 123500 |

Portugalska | 400 |

Združeno kraljestvo | 8500 |

Skupaj | 1270600 |

--------------------------------------------------

PRILOGA II

Poseben položaj iz prve alinee člena 4(2)

Od običajne rezerve, ki znaša 3,34 % celotnega števila ekotočk, se delež, ki ustreza 0,41 % celote (ocenjena vrednost enaka 5430 enot iz Priloge I), načelno prednostno in v skladu z razdelitveno lestvico iz Priloge I dodeli Italiji in Grčiji.

--------------------------------------------------